***KITÖLTÉSI ÚTMUTATÓ***

*az államháztartásról szóló 2011. évi CXCV. törvény 50. § (1) bekezdés c) és a nemzeti vagyonról szóló 2011. évi CXCVI. törvény 3. § (1) bekezdés 1. pontjának való megfelelésről szóló átláthatósági nyilatkozathoz*

Az államháztartásról szóló 2011. évi CXCV. törvény 50. § (1) bekezdés c) pontja értelmében költségvetési támogatás annak nyújtható, aki átlátható szervezetnek minősül.

A „Nyilatkozat átláthatóságról” című iratot minden esetben az átláthatóságról nyilatkozó támogatást igénylőnek kell kitöltenie. A nyilatkozat két részből (I. és II.) áll, a támogatást igénylőnek csak a nyilatkozat rá vonatkozó részét kell kitöltenie.

1. **Jogi személyek vagy jogi személyiséggel nem rendelkező gazdálkodó szervezetek**

Az I./1 - I./2. pontban foglaltak a támogatást igénylőre, a I./3. pont a támogatást igénylő jogi személy vagy jogi személyiséggel nem rendelkező gazdálkodó szervezet tulajdonosaira vonatkozik.

|  |
| --- |
| **I./1. pont** |

A I./1. pont bevezető bekezdésében a nyilatkozatot aláíró személy, valamint a támogatást igénylő neve és adatai kerülnek rögzítésre.

aa) A I./2. pontban rögzítettek alapján.

ab) Amennyiben az adóilletőség Magyarországon van, az „Európai Unió tagállamában” rész aláhúzását követően, az ország megnevezésénél Magyarországot kell beírni.

ac) Amennyiben a székhely Magyarországon található, úgy az ac) pont nem releváns.

ad) Az ad) pont a támogatást igénylő nem természetes személy tulajdonosaira vonatkozik, az erre vonatkozó nyilatkozatot a I/3. pontban kell megtenni.

|  |
| --- |
| **I./2. pont** |

A pénzmosás és a terrorizmus finanszírozása megelőzéséről és megakadályozásáról szóló 2017. évi LIII. törvény 3. § 38) pontja alapján kell megjelölni a támogatást igénylő **természetes személy tényleges tulajdonosát, tulajdonosait.**

A hivatkozott jogszabály szerint ***tényleges tulajdonos****:*

*„38. tényleges tulajdonos:*

*a) az a természetes személy, aki jogi személyben vagy jogi személyiséggel nem rendelkező szervezetben közvetlenül vagy - a Polgári Törvénykönyvről szóló törvény (a továbbiakban: Ptk.) 8:2. § (4) bekezdésében meghatározott módon - közvetve a szavazati jogok vagy a tulajdoni hányad legalább huszonöt százalékával rendelkezik, vagy egyéb módon tényleges irányítást, ellenőrzést gyakorol a jogi személy vagy jogi személyiséggel nem rendelkező szervezet felett, ha a jogi személy vagy jogi személyiséggel nem rendelkező szervezet nem a szabályozott piacon jegyzett társaság, amelyre a közösségi jogi szabályozással vagy azzal egyenértékű nemzetközi előírásokkal összhangban lévő közzétételi követelmények vonatkoznak,*

*b) az a természetes személy, aki jogi személyben vagy jogi személyiséggel nem rendelkező szervezetben - a Ptk. 8:2. § (2) bekezdésében meghatározott - meghatározó befolyással rendelkezik,*

*c) az a természetes személy, akinek megbízásából valamely ügyletet végrehajtanak, vagy aki egyéb módon tényleges irányítást, ellenőrzést gyakorol a természetes személy ügyfél tevékenysége felett,*

*d) alapítványok esetében az a természetes személy,*

*da) aki az alapítvány vagyona legalább huszonöt százalékának a kedvezményezettje, ha a leendő kedvezményezetteket már meghatározták,*

*db) akinek érdekében az alapítványt létrehozták, illetve működtetik, ha a kedvezményezetteket még nem határozták meg,*

*dc) aki tagja az alapítvány kezelő szervének, vagy meghatározó befolyást gyakorol az alapítvány vagyonának legalább huszonöt százaléka felett, vagy*

*dd) a da)-dc) alpontban meghatározott természetes személy hiányában aki az alapítvány képviseletében eljár,*

*e) bizalmi vagyonkezelési szerződés esetében az alábbi személyek:*

*ea) a vagyonrendelő(k); nem természetes személy vagyonrendelő esetén annak a) vagy b) pont szerinti tényleges tulajdonosa,*

*eb) a vagyonkezelő(k); nem természetes személy vagyonkezelő esetén annak a) vagy b) pont szerinti tényleges tulajdonosa,*

*ec) a kedvezményezett vagy a kedvezményezettek csoportja; nem természetes személy kedvezményezett esetén annak a) vagy b) pont szerinti tényleges tulajdonosa,*

*ed) az a természetes személy, aki a kezelt vagyon felett egyéb módon ellenőrzést, irányítást gyakorol, valamint*

*ee) adott esetben a vagyonkezelést ellenőrző személy(ek); nem természetes személy vagyonkezelést ellenőrző személy esetén annak a) vagy b) pont szerinti tényleges tulajdonosa, továbbá*

*f) az a) és b) pontban meghatározott természetes személy hiányában a jogi személy vagy jogi személyiséggel nem rendelkező szervezet vezető tisztségviselője.”*

A Polgári Törvénykönyvről szóló 2013. évi V. törvény (a továbbiakban: Ptk.) 8:2. § szerint a **befolyás:**

*„(1) Többségi befolyás az olyan kapcsolat, amelynek révén természetes személy vagy jogi személy (befolyással rendelkező) egy jogi személyben a szavazatok több mint felével vagy meghatározó befolyással rendelkezik.*

*(2) A befolyással rendelkező akkor rendelkezik egy jogi személyben meghatározó befolyással, ha annak tagja vagy részvényese, és*

*a) jogosult e jogi személy vezető tisztségviselői vagy felügyelőbizottsága tagjai többségének megválasztására, illetve visszahívására; vagy*

*b) a jogi személy más tagjai, illetve részvényesei a befolyással rendelkezővel kötött megállapodás alapján a befolyással rendelkezővel azonos tartalommal szavaznak, vagy a befolyással rendelkezőn keresztül gyakorolják szavazati jogukat, feltéve, hogy együtt a szavazatok több mint felével rendelkeznek.*

*(3) A többségi befolyás akkor is fennáll, ha a befolyással rendelkező számára az (1)-(2) bekezdés szerinti jogosultságok közvetett befolyás útján biztosítottak.*

*(4) Közvetett befolyással rendelkezik a jogi személyben az, aki a jogi személyben szavazati joggal rendelkező más jogi személyben (köztes jogi személy) befolyással bír. A közvetett befolyás mértéke a köztes jogi személy befolyásának olyan hányada, amilyen mértékű befolyással a befolyással rendelkező a köztes jogi személyben rendelkezik. Ha a befolyással rendelkező a szavazatok felét meghaladó mértékű befolyással rendelkezik a köztes jogi személyben, akkor a köztes jogi személynek a jogi személyben fennálló befolyását teljes egészében a befolyással rendelkező közvetett befolyásaként kell figyelembe venni.*

*(5) A közeli hozzátartozók közvetlen és közvetett tulajdoni részesedését vagy szavazati jogát egybe kell számítani.”*

A táblázatban azt a természetes személyt kell feltüntetni, aki legalább 25%-os részesedéssel, befolyással, vagy a Ptk. szerinti meghatározó befolyással rendelkezik, vagy akinek megbízásából valamely ügyleti megbízást végrehajtanak, vagy – ha ez nem jelölhető meg – a vezető tisztségviselőt kérjük beírni.

A táblázatban szereplő „Részesedés mértéke %-ban” oszlopban a tulajdoni hányad, a szavazati jog vagy a befolyás mértékére vonatkozó adatot kérjük megadni.

Az ***ellenőrzött külföldi társaság*** fogalma a társasági adóról és az osztalékadóról szóló 1996. évi LXXXI. törvény 4. § 11. pontja szerint**:**

*„a) a belföldi illetőségű adózónak és a külföldi vállalkozónak nem minősülő külföldi személy, amely tekintetében az adózó (önmagában vagy kapcsolt vállalkozásaival együttesen)*

*aa) a szavazati jogok 50 százalékát meghaladó közvetlen vagy közvetett részesedéssel rendelkezik, vagy*

*ab) a jegyzett tőkéből 50 százalékot meghaladó közvetlen vagy közvetett részesedéssel rendelkezik, vagy*

*ac) adózott nyereségéből 50 százalékot meghaladó részre jogosult,*

*abban az adóévében, amelyben a külföldi személy által ténylegesen megfizetett társasági adónak megfelelő adó kisebb, mint az a különbözet, amellyel az a társasági adó, amelyet az illetősége szerinti államot Magyarországnak feltételezve fizetett volna, meghaladja a külföldi személy által ténylegesen megfizetett, társasági adónak megfelelő adót,*

*valamint*

*b) a belföldi illetőségű adózó külföldi telephelye abban az adóévében, amelyben a külföldi telephely által ténylegesen megfizetett társasági adónak megfelelő adó kisebb, mint az a különbözet, amellyel az a társasági adó, amelyet a telephely szerinti államot Magyarországnak feltételezve fizetett volna, meghaladja a külföldi telephely által ténylegesen megfizetett társasági adónak megfelelő adót,*

*azzal, hogy*

*c) nem minősül ellenőrzött külföldi társaságnak a külföldi személy, illetve a külföldi telephely abban az adóévében, amelyben kizárólag valódi jogügyletből, valódi jogügyletek sorozatából származó jövedelemmel rendelkezik, amelyet az adózó igazol,*

*d) a c) pont alkalmazásában egy jogügylet vagy jogügyletek sorozata akkor nem valódi, ha*

*da) elsődlegesen adóelőny elérése céljából hajtják végre, és*

*db) a külföldi személynél vagy a külföldi telephelynél nem lennének a jövedelemszerzéshez kapcsolódó eszközök és kockázatok, ha egy belföldi illetőségű adózó nem látná el mindazokat a jelentős személyi funkciókat, amelyek az említett eszközök és kockázatok szempontjából lényegesek, és amelyek nagymértékben hozzájárulnak a külföldi személy vagy a külföldi telephely jövedelemszerzéséhez,*

*e) nem minősül ellenőrzött külföldi társaságnak az a külföldi személy vagy külföldi telephely abban az adóévében,*

*ea) amelyben a külföldi személy adóügyi illetősége, a külföldi telephely fekvése szerinti állam jogszabályai alapján megállapított adózás előtti eredménye a 243.952.500 forint összeghatárt meg nem haladó nyereség és a nem kereskedelmi tevékenységből származó jövedelme a 24.395.250 forint összeghatárt meg nem haladó nyereség, vagy*

*eb) amelyben a külföldi személy adóügyi illetősége, a külföldi telephely fekvése szerinti állam jogszabályai alapján megállapított adózás előtti nyeresége nem haladja meg az elszámolt működési költségei 10 százalékát,*

*f) az e) pont ea) alpontja alkalmazásában nem kereskedelmi tevékenységből származó jövedelemnek minősül*

*fa) a kamat,*

*fb) a pénzügyi eszközből származó jövedelem,*

*fc) a szellemi alkotások jogából származó jövedelem,*

*fd) a részvény, részesedés tartásából és kivezetéséből származó jövedelem,*

*fe) a pénzügyi lízing tevékenységből származó jövedelem,*

*ff) a biztosítási, banki és egyéb pénzügyi tevékenységekből származó jövedelem,*

*fg) az a jövedelem, amely áruk és szolgáltatások kapcsolt vállalkozások számára történő értékesítéséből, kapcsolt vállalkozásoktól történő beszerzéséből származik, amennyiben az ilyen jövedelmet szerző személy ahhoz kapcsolódva nem, vagy csak kis mértékben valósít meg hozzáadott gazdasági értéket,*

*g) az e) pont eb) pontja alkalmazásában a működési költségek nem foglalják magukban a külföldi személy adóügyi illetősége, a külföldi telephely fekvése szerinti ország határain kívül értékesített áruk bekerülési értékét, valamint a kapcsolt vállalkozások részére teljesített kifizetések alapján elszámolt költséget, ráfordítást,*

*h) az a) pont alkalmazásában nem kell figyelembe venni a külföldi személy olyan állandó telephelyét, amely a külföldi személy illetősége szerinti államban adómentes vagy nem adóköteles,*

*i) a 8. § (1) bekezdés f) pontja alkalmazásában nem mentesülhet az ellenőrzött külföldi társaság minősítés alól az e) pont szerint az a külföldi személy, amely az e törvény felhatalmazása alapján kiadott miniszteri rendelet szerinti adózási szempontból nem együttműködő államban rendelkezik illetőséggel és az a külföldi telephely, amely az e törvény felhatalmazása alapján kiadott miniszteri rendelet szerinti adózási szempontból nem együttműködő államban fekszik.”*

|  |
| --- |
| **I./3. pont** |

Ez a pont a támogatást igénylő azon tulajdonosait érinti, amelyek nem természetes személyek. Minden olyan szervezetet fel kell tüntetni, amely közvetlenül vagy közvetve, de több mint 25%-os tulajdonnal, szavazati joggal vagy befolyással bír a támogatást igénylő szervezetben.

A I./3.1. pontban szereplő táblázatban azokat a szervezeteket kérjük rögzíteni, akik közvetve vagy közvetlenül több mint 25%-os tulajdonnal, szavazati joggal vagy befolyással bírnak a támogatást igénylő szervezetben.

A I./3.2. pontban szereplő táblázatban a I./3.1. pontban feltüntetett gazdálkodó szervezetek tényleges tulajdonosainak adatait kell megadni a I/2. pontban rögzítettek szerint.

1. **Civil szervezetek, vízitársulatok**

A II. pontban a civil szervezeteknek és vízitársulatoknak kell nyilatkozniuk a I. pont szerinti elvek mentén.

|  |
| --- |
| **II./1. pont** |

Az 1. pont első bekezdésében a nyilatkozatot aláíró személy, valamint a támogatást igénylő neve és adatai kerülnek rögzítésre.

a) A táblázatban a támogatást igénylő vezető tisztségviselőit, illetve a vezető tisztségviselők természetes személyazonosító adatait kérjük feltüntetni.

b) Az itt szereplő táblázatban kérjük megadni azokat a szervezeteket, ahol a támogatást igénylő vagy a támogatást igénylő vezető tisztségviselői 25 %-ot meghaladó tulajdoni részesedéssel rendelkeznek.

|  |
| --- |
| **II./2. pont** |

A pénzmosás és a terrorizmus finanszírozása megelőzéséről és megakadályozásáról szóló 2017. évi LIII. törvény 3. § 38. pontja alapján kell megjelölni a II./1. b) pontban feltüntetett szervezet(ek)természetes személy tényleges tulajdonosát, tulajdonosait, a I./ 2. pontnál leírtaknak megfelelően.

|  |
| --- |
| **II./3. pont** |

Amennyiben a II./1. b) pontban feltüntetett szervezet(ek)székhelye külföldön van, kérjük ezt a pontot a I/3. pontban leírtak szerint kitölteni. Ha II./1. b) pont szerinti szervezet(ek)székhelye Magyarországon van, kérjük, ezt a pontot hagyja kitöltetlenül.

|  |
| --- |
| **II./4. pont** |

Ebben a pontban a II./1. b) pont szerinti szervezetazon tulajdonosairól kell nyilatkozni, amelyek nem természetes személyek. Minden olyan szervezetet fel kell tüntetni, amely közvetlenül vagy közvetve, de több mint 25%-os tulajdonnal, szavazati joggal vagy befolyással bír a II./1. b) pont szerinti szervezetben. A részesedés mértéke oszlopban értelemszerűen az itt megjelölt szervezetnek a II./1. b) pont szerinti szervezetben fennálló részesedését kell megadni.